একজন মায়ের কাছে এর চেয়ে কষ্টদায়ক দুর্ঘটনা আর কী হতে পারে! তার পেছন পেছন দৌড়ে তারই দুই বছরের শিশু চলে গেছে, না ফেরার দেশে।
রোববার সন্ধ্যায় মর্মস্পর্শী এ দুর্ঘটনাটি ঘটেছে রংপুরে কাউনিয়ার হারাগাছ পৌর এলাকার সারাই নিউ কাজি পাড়া গ্রামে। ব্যাটারিচালিত অটোরিকশার চাপায় মায়ের সামনেই ছটফট করতে করতে দুই বছরের শিশু ইসমাইল হোসেন ঢলে পড়ে মৃত্যুর কোলে।
নিহত শিশুটির ওই গ্রামের রিকশাচালক মনোয়ার হোসেনের ছেলে। এদিকে শিশু ইসমাইল হোসেনের মৃত্যুতে পুরো এলাকায় শোকের ছায়া নেমে এসেছে। একমাত্র ছেলেকে হারিয়ে পাগল প্রায় বাবা-মা।
পৌরসভার পাঁচ নাম্বার ওয়ার্ড কাউন্সিলর লতিফুর জামান চার্সিল জানান, রোববার সন্ধ্যা সাড়ে ৭টার দিকে শিশুটির মা বাড়ির পাশে রাস্তার ওপরে মুদি দোকানে খরচ নিতে যায়। শিশুটিও মায়ের পেছন পেছন দৌড়ে রাস্তার ওপরে উঠে পড়ে। এ সময় মায়ের চোখের সামনে শিশুটি চলন্ত ব্যাটারিচালিত অটোরিকশার নিচে চাপা পড়ে গুরুতর আহত হয়। পরে তাকে উদ্ধার করে রংপুর মেডিকেল কলেজ হাসপাতালে ভর্তি করা হয়। সেখানে রাত সাড়ে ৯ টার দিকে শিশু ইসমাইল হোসেন মারা যায়।
কাউন্সিলর লতিফুর জামান চার্সিল বলেন, সোমবার সকালে শিশুটির জানাজা শেষে কবরস্থানে দাফন করা হয়েছে।
রংপুর মেট্টোপলিটন পুলিশের হারাগাছ থানার অফিসার ওসি মো. রেজাউল বলেন, এ ব্যাপারে কেউ অভিযোগ করেনি।